Procijepljenost u Hrvatskoj kontinuirano opada već pet, šest godina. Ako i dalje bude opadala ritmom od 1 posto godišnje, u idućim godinama bit će 5 ili 6 tisuća djece osjetljive na virus i tada već i manje izbijanje zaraze ima velike šanse da preraste u epidemiju. Štoviše, vrlo je izgledno da u Hrvatskoj uskoro možemo očekivati veću epidemiju ospica, upozorava epidemiolog dr. sc. Bernard Kaić

Protivljenje cijepljenju djece koje je posljednjih godina preraslo u pravi pokret potican velikom količinom nedokazanih, laičkih nagađanja o štetnosti cjepiva na društvenim mrežama i povremenom podrškom pojedinih »slobodoumnih« političara koji na ovoj temi vole skupljati političke poene, rezultiralo je konkretnim posljedicama – procijepljenost populacije u velikom dijelu Europe u konstatnom je padu zadnjih godina, a tijekom prošle i početkom ove godine u desetak europskih zemalja zabilježene su epidemije ospica. U većini slučajeva radi se doduše o nekoliko desetaka do tristotinjak zaraženih, no aktualni razvoj situacije u dvije europske zemlje daje naslutiti koliko bi razoran mogao biti povratak ove praktički »iskorijenjene« bolesti. Od rujna prošle godine do 17. ožujka ove godine Rumunjska tako bilježi 3.799 slučajeva zaraze ospicama, mahom među djecom, no i 17 smrtnih slučajeva direktno povezanih sa zarazom. Epidemija se nastavlja i dalje unatoč višemjesečnim naporima na nacionalnoj razini da se dodatnim cijepljenjem obuzda njeno širenje, pa se tako u samo tjedan dana sredinom ovog mjeseca broj zaraženih povećao za 350, izvijestio je u petak Europski centar za prevenciju i kontrolu bolesti (ECDC).